<classify> WAZIRI wa Mambo ya Nje na Ushirikiano Afrika Mashariki, Profesa Palamagamba Kabudi amesema serikali imejipanga kuhakikisha hakuna ndege nyingine inashikiliwa nje ya nchi kwa sababu ya madai.Agosti 24, mwaka huu ndege hiyo aina ya Airbus 220-300, ilishikiliwa Afrika Kusini kutokana na kesi iliyofunguliwa na raia wa nchi hiyo, Herman Steyn, mkulima aliyekuwa anamiliki ndege binafsi na mashamba Monduli mkoani Arusha, yaliyotaifishwa na serikali miaka ya 1980.Alifungua madai ya kuzuia ndege hiyo, akidai kulipwa mamilioni ya fedha zikiwa malimbikizo ya fidia aliyokuwa anadai. Ndege hiyo ilishikiliwa kwa amri ya mahakama nchini humo.Juzi Mahakama ya Gauteng iliyokuwa ikisikiliza kesi hiyo, iliamuru kuachiwa kwa ndege hiyo na kumtaka Mzungu huyo kulipia gharama zote za kesi na ndege hiyo kuachiwa.Akizungumza na waandishi wa habari juzi kwenye Uwanja wa Ndege wa Kimataifa wa Julius Nyerere JNIA jiini Dar es Salaam wakati wa kuipokea ndege hiyo, Profesa Kabudi alibainisha kuwa Tanzania si nchi ya kwanza duniani ndege yake kushikiliwa kutokana na kudaiwa, lakini serikali imejifunza kitu na kuwa itahakikisha hakuna ndege nyingine inayoshikiliwa kwa kosa kama hilo.Leo juzi tunafurahi kuipokea ndege hii na hakika ni ushindi mkubwa na niwahakikishie kuwa nchi inayo wanasheria makini ambao wamejipanga kuhakikisha hakuna tena ndege itakayoshikiliwa kwa sababu ya serikali kudaiwa, alisema Profesa Kabudi.Aliongeza, Tanzania sio ya kwanza kudaiwa ila kinachotakiwa ni kujiridhisha na madai na sio kutokea tena kama lililotokea kwa mlowezi huyu dhidi ya serikali.Ndege hiyo ilizuiliwa ikiwa na abiria 83 kwa amri ya Mahakama ya Gauteng ikiwa kwenye Uwanja wa Ndege wa Oliver Tambo, Johannesburg na kuzuiliwa kuruka kurejea Dar es Salaam hadi juzi iliporejea baada ya siku 13.Naibu Waziri wa Mambo ya Nje na Ushirikiano Afrika Mashariki ambaye pia ni wakili, Dk Damas Ndumbaro aliongoza timu ya mawakili kutokea nchini kufuatilia hatma ya ndege hiyo.Tangu kuingia madarakani, Rais John Magufuli amekuwa na nia ya kuiendeleza ATCL ambayo kwa sasa ina ndege saba, lengo likiwa ni kurejesha hadhi ya Tanzania katika sekta ya mawasiliano ya anga kama ilivyokuwa miaka ya 1970 wakati shirika la ATC lilipoanzishwa.Ndege zilizopo kwa sasa ni Bombardier DASH8 Q400 tatu ambazo mbili ziliwasili Septemba 2016 na moja iliwasili Juni 2017, Bombardier CS300 mbili na Boeing 787 Dreamliner zilizowasili nchini kati ya Mei na Julai mwaka jana. Nyingine ndio hiyo Airbus 220-300.  <topic>: kitaifa 